Interpol help soek na vermiste Kaapse sjef | Maroela Media
Interpol help soek na vermiste Kaapse sjef
Interpol se hulp is ingeroep om Johan van Wyk, 'n 30-jarige sjef van Kaapstad wat op 13 Februarie as vermis aangemeld is, op te spoor.
Volgens Dessie Rechner, van die organisasie Pink Ladies wat hulle beywer om vermiste persone op te spoor, het Van Wyk vermoedelik in Dublin in Ierland vermis geraak, berig die Cape Argus.
Hy is deur 'n familielid as vermis aangemeld nadat hy nie op 13 Februarie op sy vlug na Suid-Afrika teruggekeer het nie.
Van Wyk het op 26 November na Ierland vertrek en het met sy aankoms met sy familie in verbinding getree en laat weet hy het veilig aangekom.
Sy familie het op 17 Desember 'n Kerskaartjie van hom ontvang. Dit was die laaste keer wat sy familie enige kontak met hom gehad het en dit was ook die laaste keer wat hy sy bankrekening gebruik het.
"Hy was veronderstel om 13 Februarie terug te keer, maar het nooit op die vliegtuig geklim nie," het Rechner aan die Cape Argus gesê. "Wat sy verdwyning verdag maak is dat hy nooit sy vlug gekanselleer het nie. Sy toeristevisum het intussen verval, so waar ook al hy nou is, verkeer hy onwettig."
Rechner het gesê Van Wyk se familie probeer sedert verlede jaar om met hom in verbinding te kom en hulle is baie bekommerd. Rechner sê daar bestaan 'n moontlikheid dat Van Wyk werk op 'n skip gekry het of dat hy deur Europa toer, maar dat dit verdag is dat hy nie sy bankrekening gebruik nie.
Kapt. Frederick van Wyk, 'n polisiewoordvoerder van die Wes-Kaap, sê die polisie ondersoek 'n vermistepersoon-saak. Interpol in Dublin ondersoek ook die saak.